**Skoleleder til Astrup Skole,**

**Mariagerfjord Kommune**

Job- og personprofil

# Indledning

Vi har sendt vores dygtige skoleleder videre til en anden spændende skole i Mariagerfjord Kommune og leder derfor efter en ny skoleleder, så har du lyst til at stå i spidsen for en veldrevet specialskole, så er muligheden der nu.

Astrup Skoles målgruppe er børn og unge mellem 6-17 år, der kan have kommunikative, relationelle, perceptuelle, motoriske samt sociale vanskeligheder. Nogle elever er ikke mobile og anvender kørestol og andre hjælpemidler. Eleverne kan ofte have flere diagnoser, men fælles for dem alle er, at de har vidtgående generelle indlæringsvanskeligheder, hvilket betyder, at deres udviklingsalder ligger væsentligt under deres fysiske alder.

# 2. Om Astrup Skole Astrup Skole er en selvstændig, kommunal specialskole og har pt. 58 elever og 50 medarbejdere. Skolen er i gang med en større ombygning, der forventes færdig først på efteråret. Skolen vil få endnu bedre handicapfaciliteter og fremstår indbydende med fællesrum til samling, gode og rummelige undervisningslokaler, motoriklokale, musiklokale, skolekøkken, bibliotek, idrætssal, pædagogisk massage, rideterapi, sandplay og kreativt værksted. Skolen har fine afskærmede udenomsarealer med direkte adgang til legeplads og boldbane. Der er ydermere gode muligheder for ture i naturskønne områder.

# Der er tilknyttet egen SFO, og der er fokus på at skabe stor sammenhæng mellem skole og SFO. SFO-personalet har timer i både skole og SFO.

# Gennem et individuelt tilpasset, helhedsorienteret undervisningstilbud sigter skolen mod at udvikle det enkelte barn personligt, socialt og fagligt med det overordnede mål, at det enkelte barn kan indgå i samfundet og voksenlivet både på egne og fælles præmisser. Barnet skal anerkendes og mødes lige præcis der, hvor det er – i et ligeværdigt samvær – på barnets formåen. Fælles kendetegn for skolens elevgruppe er, at de er ramt på et eller flere af de helt elementære livsduelighedsområder, og det er derfor af altafgørende betydning, at den voksne i alle sammenhænge møder barnet, hvor det er og altid arbejder ud fra barnets nærmeste udviklingszone.

# Der udarbejdes individuelle elevundervisningsplaner, som løbende evalueres. Planen er central i tilrettelæggelsen af den pædagogiske indsats, der tager udgangspunkt i barnets udviklingspotentialer og kompetencer. Ved den årlige revisitation evalueres den enkelte elevs udbytte af skoletilbuddet. Forud for visiteringen til Astrup Skole er der foretaget særdeles grundige, tværfaglige undersøgelser/udredninger.

I arbejdet med elevernes trivsel har vi udarbejdet eget værktøj til at måle elevernes trivsel. Vi har fokus på barnets stemme, og at alle har mulighed for at have indflydelse på egen hverdag. I tråd med dette har vi et aktivt elevråd, hvor eleverne repræsenteres af elever valgt på demokratisk vis.

# På skolen vægter vi et godt samarbejdsklima i tæt samarbejde med forældre/institutioner samt eksterne samarbejdspartnere, da dette har afgørende betydning for elevernes udbytte af undervisningstilbuddet. Personalet på skolen er fagligt højt kvalificeret med stor specialviden på en række særlige pædagogiske felter. Elevgruppen er foranderlig, og derfor er der både fokus på det tværfaglige samarbejde samt behovet for løbende kompetenceudvikling i forhold til generelle og specifikke kompetencer.

# *Skolens værdier:*

# Ligeværd – Tillid - Nærvær Skolens udgangspunkt er, at trivsel og læring er hinandens forudsætninger, og at alle børn kan lære. Barnet skal anerkendes og mødes lige præcis der, hvor det er – i et ligeværdigt samvær - på barnets formåen. Selvværd og selvtillid er nøglebegreber, når det gælder barnets trivsel og udvikling. Barnet skal føle, at det har værdi i sig selv, at det er værd at elske, og at det har betydning for fællesskabet.

Du kan læse mere om skolen [her](https://astrupskole.aula.dk/).

# 3. Skolelederens kvalifikationer, kompetencer og primære opgaver

Vi søger en skoleleder, som er passioneret for at lede en specialskole og dens målgruppe, en skoleleder som er tilgængelig, synlig og har fingeren på pulsen.

**Vi ønsker vi at rekruttere en skoleleder, der:**

* Er udviklende og ambitiøs på skolen og børnenes vegne
* Har en skolemæssig baggrund og gerne erfaring fra det specialpædagogiske område
* Har ledelseserfaring som skoleleder eller viceskoleleder – og dermed erfaring med at lede ledere
* Har erfaring med at navigere i den politiske- og forvaltningsmæssige kontekst
* Er optaget af pædagogisk udvikling igennem professionelle læringsfællesskaber
* Er den samlende og favnende lederfigur i forhold til elever, forældre og skolens medarbejdere

**Derudover ønsker vi en skoleleder, der:**

* Er fagligt og ledelsesmæssigt velfunderet og kan lytte til og prioritere pres fra omgivelserne
* Etablerer et tillidsfuldt samarbejde hele vejen rundt med alle interessenter
* Er god til at skabe følgeskab gennem dialog og argumentets magt
* Arbejder ud fra et anerkendende syn med en rummelig og tydelig tilgang
* Ser uenigheder som muligheder, går i dialog herom og handler for at få dem løst.

**Skolelederens primære opgaver er at:**

* Have det overordnede og koordinerende ansvar for hele skolens udvikling og drift – herunder økonomien
* Sætte strategisk retning i samarbejde med skolebestyrelsen, skolens ledere og medarbejdere samt forvaltningen
* Udvikle skolen med udgangspunkt i skolens nuværende høje niveau
* Yde faglig ledelse indadtil på skolen i sparring med ledere og medarbejdere
* Være den samlende figur på tværs af personalets forskellige afdelinger og opgaver
* Lede og rumme den væsentlige arbejdsmiljøopgave, som er en naturlig del af at være en specialskole
* Lede ledere, sætte retning og facilitere strategiske processer, så ideer bliver til realisme og kan gennemføres i virkeligheden.

# 4. Dagtilbud og Skole i Mariagerfjord Kommune

Dagtilbud, Familie og Skole arbejder tæt sammen i Mariagerfjord Kommune, og som skoleleder vil du komme til at indgå i et forpligtende samarbejde med de øvrige skoleledere, dagtilbuds/områdeledere og lederen af PPR. På tværs af dagtilbud og skole, og i samarbejde med fagområdets konsulenter, er du med til at udvikle og sætte retning for det samlede 0-18 års område i Mariagerfjord Kommune under ledelse af dagtilbuds- og skolechefen. Du skal derfor kunne se dig selv indgå i et forvaltningsmæssigt tilhørsforhold, hvor den strategiske ledelse og prioriteringer er i fokus.

Der er ni folkeskoler, en specialskole og et 10. klassecenter. Dertil et dagtilbudsområde, som er opdelt i tre geografiske områder med hver sin områdeleder og et antal pædagogiske ledere, som varetager den daglige ledelse i de enkelte børnehuse.

Astrup skole er en del af det fælles nordjyske projekt ’Den mangfoldige Folkeskole’, med særligt fokus på bl.a. mellemformer og et fælles pædagogisk fundament. Det er genstandsfelt for den fælles udvikling på skoleområdet med perspektiver til dagtilbudsområdet. Derudover arbejder vi tæt sammen i fagområdet om at skabe stærke fællesskaber med deltagelsesmuligheder for alle børn og unge i form af en ambitiøs udviklingsplan på det samlede dagtilbuds-, skole- og PPR-område.

Læs vores [Børne-og Ungepolitik](https://www.mariagerfjord.dk/media/arhkpedf/borne-og-ungepolitik.pdf) og [Kvalitetsrapport](https://www.mariagerfjord.dk/media/gbrhdjst/webtilgaengelig-kvalitetsrapport.pdf).

Læs mere om organiseringen af kommunen på Mariagerfjord Kommunes hjemmeside: <https://www.mariagerfjord.dk/Kommunen/Organisationen>.

# 5. Leder i Mariagerfjord Kommune

Som leder i Mariagerfjord Kommune baserer du din ledelse på kommunens ledelsesgrundlag og direktionens strategiske pejlemærker.

**Ledelsesgrundlaget**

Vi har et stærkt og levende ledelsesgrundlag og med det som fundament, arbejder vi hele tiden aktivt med at udvikle vores ledelse og skabe en ledelsesstruktur med tydelige ledelsesroller.

I ledelsesgrundlaget er der vægt på, at vi viser vej, prioriterer, tager samtalen, udvikler, inviterer os selv og andre ind og er modige.

**Vi viser vej**

Mange ønsker at påvirke kursen. Borgere, politikere, din leder, samarbejdspartnere og andre søger at gøre deres indflydelse gældende. Du skal tage dialogen med dine interessenter og løbende afstemme forventningerne. Vær både opfindsom og insisterende, men også kritisk, når du sætter kursen og afgør dit ledelsesrum.

**Vi prioriterer**

Fortæl, hvad kerneopgaven betyder for din ledelse og vis medarbejderne, at det nytter noget, når I sammen præciserer forståelsen, den faktiske indsats og den reelle værdiskabelse. Du skal sætte mål for de vigtigste opgaver. Det skaber overblik og giver medarbejderne de bedste betingelser for at løse opgaven, når de ved, hvad de skal arbejde med, hvilket resultat, der skal opnås, og hvilken kvalitet du forventer. Sådan udnytter vi bedst muligt de ressourcer, vi har. Afgræns kerneopgaven gennem tydelige valg og fravalg ved at sige mere ”enten eller” end ”både og”.  **Vi tager samtalen**  
Vi har brug for bedre og mere direkte samtaler om, hvad vi gør, og hvordan vi kan gøre det bedre. Også når samtalen er svær. Det kræver både små og store samtaler med medarbejdere og lederkolleger om praksis, ambitioner og besværligheder, men også om fremgang og sejre. Sørg for at samtalerne er rettidige, lærerige og inspirerende for dig og andre. Vær konkret, konstruktiv og kollegial, både når du modtager og giver feedback. Organisationen vil elske dig for det.

**Vi udvikler**

Du skal interessere dig for din drift. Du skal også udvikle dit ansvarsområde og have nysgerrighed efter det næste, der kommer. Du skal udvikle dig selv for at opretholde din ledelseskraft. Du skal skabe tryghed i relationen til medarbejderne og samtidig udfordre opgaveløsningen. Det gavner både præstationen og arbejdsglæden. Sørg for, at medarbejderne kender deres udviklingsdagsorden og tager ejerskab for den.

**Vi inviterer os selv og andre ind**

Invitér dig selv ind i andres arbejde, og gør det nemt for andre at byde ind i dit. Både i interne og eksterne samarbejder. Dyrk de gode fortællinger om samarbejdet, om det umuliges muligheder og om stoltheden i opgaven. Sig til og fra på afgørende tidspunkter, også når det udfordrer flertallets måde at tale eller handle på. Sådan bliver vi medskabere af en kultur, der er baseret på tillid og læring.

**Vi er modige**

Vi skal være mere modige i dag, end vi var i går, når det handler om at tænke nyt, afprøve nyt og bringe os selv i spil. Sæt derfor overraskende tværgående samarbejder i gang eller overvej, om der er opgaver, som andre i organisationen løser bedre. Hvis der er, så overdrag opgaverne. Vær generøs med dine kompetencer og ressourcer, og vær ikke bange for at vise tvivl og sårbarhed. Sådan realiserer vi potentialerne og løfter samarbejdet.

**Direktionens strategiske pejlemærker**

I 2021 har direktionen genudgivet de fastlagte fire strategiske pejlemærker, som organisationen skal styre efter for at kunne håndtere fremtidige udfordringer i forhold til den demografiske udvikling.

De fire pejlemærker er værdiskabelse, investering, samproduktion og samarbejde.

**Værdiskabelse**

Vi udfordrer den måde, vi skaber værdi, ved at overveje om vi prioriterer de rigtige opgaver og udfører dem kompetent. Vi interesserer os for de resultater, vi skaber.

**Kloge Investeringer**

Vi tør tænke langsigtet og har mod til at investere i nye løsninger og afslutte dårlige investeringer.

**Samproduktion**

Vi skaber og producerer løsninger sammen med civilsamfundet, når det giver værdi i forhold til kerneopgaven.

**Smidigt Samarbejde**

Vi samarbejder på tværs af organisationen, hvor det giver mening, skaber værdi og udfordrer hinandens praksis samt skaber læring og forbedringer.

# 6. Mariagerfjord Kommune

Mariagerfjord Kommune ligger midt mellem Aalborg og Aarhus. Kommunen er på den måde trædestenen mellem Nordjylland og resten af landet. Den position ønsker Mariagerfjord Kommune at udnytte til at tiltrække og fastholde flere borgere og arbejdspladser.

Den overordnede vision for Mariagerfjord Kommune er, at området omkring Danmarks smukkeste fjord skal være et godt sted at bo, leve og arbejde.

Det betyder blandt andet, at Mariagerfjord Kommune vil være en kommune, der:

* sætter borgerne i centrum og med fokus på medborgerskab fremmer deres aktive deltagelse i det lokale demokrati, blandt andet gennem udvikling af nye dialogformer.
* tilbyder gode bosætningsmuligheder gennem et varieret udbud af grunde og boformer.
* skaber attraktive rammer for, at unge og uddannelsessøgende bosætter sig i og præger kommunen.
* har et stærkt center i Hobro, Hadsund, Arden og Mariager by omgivet af bæredygtige

lokale samfund, der tilsammen opleves som en helhed.

* har et varieret uddannelses- og erhvervsliv, som arbejder tæt sammen.
* er et attraktivt hjemsted for forskellige virksomhedstyper og fremmer muligheden for at starte virksomheder.
* har et varieret tilbud af kultur- og fritidsaktiviteter – også for turister.

Mariagerfjord Kommune har fokus på, at alle skaber værdi for borgerne i deres opgaveløsning. Desuden løses opgaver i stigende grad i samspil med borgerne.

I Mariagerfjord Kommune er vi cirka 4.000 ansatte og har et samlet budget på cirka 2,5 mia. kr. Mariagerfjord Kommune har en målsætning om økonomisk frihed og handlekraft som grundlag for at realisere kommunens vision. Kommunen sørger derfor for at fastholde og udvikle en robust økonomi.

**Mariagerfjord Kommunes politiske og administrative organisation**

Den politiske organisation består af Byrådet med 29 medlemmer, Økonomiudvalget samt følgende stående udvalg:

* Udvalget for Børn og Familie.
* Udvalget for Sundhed og Omsorg.
* Udvalget for Kultur og Fritid.
* Udvalget for Arbejdsmarked og Uddannelse.
* Udvalget for Teknik og Miljø.
* Udvalget for Klima og Landdistrikter.

Derudover nedsættes der midlertidige tværgående udvalg ved behov (§17.4-udvalg).

Du kommer til en kommune, som har visioner, samt en kultur der er præget af konsensus, respekt for hinanden og høj grad af tillid mellem det politiske og det administrative niveau.

Læs mere om organiseringen af kommunen på kommunens hjemmeside: <https://www.mariagerfjord.dk/Kommunen/Organisationen>.

# 7. Ansættelsesvilkår

Som skoleleder vil du referere til dagtilbuds- og skolechef Berit Vinther.

Løn og ansættelsesforhold sker efter gældende overenskomst.

Du vil arbejde på Astrup Skole, men du kan forvente at skulle deltage i møder i den øvrige del af Mariagerfjord Kommune.

# 8. Tidsplan for rekrutteringsprocessen

Stillingen ønskes besat pr. 1. maj 2025. Der er ansøgningsfrist den 2. marts, og den 5. marts udvælger vi de kandidater, vi ønsker at se til første samtale, som vi afholder onsdag den 12. marts fra middag og frem. Anden samtale er mandag den 24. marts.

For de kandidater, der går videre til anden samtale, vil der indgå en personlighedstest med testtilbagemelding torsdag den 20. marts ved middagstid. Her deltager dagtilbuds- og skolechef Berit Vinther, som man har mulighed for at få en uformel snak med i forlængelse af testtilbagemeldingen.

**Indstillingsudvalg**

Indstillingsudvalget til stillingen består af følgende ledelses- og medarbejderrepræsentanter:

* Berit Vinther, dagtilbuds- og skolechef, (formand)
* Esben Wammen, skoleleder på Rosendalskolen
* Heidi Sloth Christensen, afdelingsleder på Astrup Skole
* Lone Bundgaard Larsen, medarbejderrepræsentant (lærer)
* Pia Graversen, medarbejderrepræsentant (pædagog)
* Rikke Cecilie Asp, forældre og næstformand i skolebestyrelsen
* Anne-Katrine Buck, forældre og formand i skolebestyrelsen

Vi opfordrer alle interesserede til at besøge vores skole. Send en SMS til afdelingsleder Heidi Sloth Christensen på 4095 7251 for nærmere aftale.

Spørgsmål til stillingen kan rettes til dagtilbuds- og skolechef Berit Vinther på telefon: 7170 1771. Send gerne en SMS for at lave en aftale. Har du spørgsmål til processen, er du velkommen til at kontakte rekrutteringskonsulent Rebecca Abl på telefon 5091 9105. Rebecca understøtter hele rekrutteringsprocessen og deltager også i samtalerne.

**Søg jobbet**

Send din ansøgning til Mariagerfjord Kommune via linket ’Send ansøgning’ nederst til højre ved jobopslaget. Du finder jobopslaget på <https://www.mariagerfjord.dk/Kommunen/Job/Ledige-stillinger>.